钦定古今图书集成/理学汇编/学行典/第182卷 > 余齐民
## 钦定古今图书集成/理学汇编/学行典/第182卷 > 余齐民

按《宋书孝义传》：“余齐民，晋陵晋陵人也。少有孝行，为
邑书吏。父殖，大明二年，在家病亡，家人以父病报之。
信未至，齐民谓人曰：‘比者肉痛心烦，有若割截，居常
遑骇，必有异故。信寻至，便归，四百馀里，一日而至，至
门方详父死，号踊恸绝，良久乃苏。问母父所遗言。母
曰：‘汝父临终，恨不见汝’。曰：‘相见何难’？于是号叫殡所’”，
须臾便绝。州郡上言，有司奏曰：“收贤旌善，万代无殊，
心至自天，古今岂异？齐民至性由中，情非外感，淳情
凝至，深心天彻。跪讯遗旨，一恸殒亡，虽迹异参柴，而
诚均丘赵。方今圣务彪被，移革华夏，实乃风淳以礼，
治本惟孝，灵祥归应，其道先彰。齐民越自氓隶，行贯
生品，旌闾表墓，允出在兹。改其里为‘孝义里’”，蠲租布，
赐其母谷百斛。